Broj: 711-I-1385-P-14-20/23-14-21

Zagreb, 18. svibnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **povodom neanonimne prijave podnesene protiv dužnosnika** **Marija Moharića, općinskog načelnika Općine Goričan** **do 19.05.2021**.**,** na 8. sjednici, održanoj 18. svibnja 2023., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Marija Moharića, općinskog načelnika Općine Goričan do 19.05.2021., neće se pokrenuti, s obzirom da** **iz navoda u prijavi, a vezano za okolnost poslovnih odnosa između Općine Goričan i trgovačkog društva RE-GRA d.o.o., ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Povjerenstvo je 23. siječnja 2020. zaprimilo neanonimnu prijavu mogućeg sukoba interesa podnesenu protiv dužnosnika Marija Moharića, općinskog načelnika Općine Goričan, koja je zaprimljena u knjizi ulazne pošte Povjerenstva pod brojem: 711-U-333-P-14/20-01-5, povodom koje se vodi predmet broj P-14/20.

U prijavi se u bitnom navodi kako je dužnosnik Mario Moharić, općinski načelnik Općine Goričan kupio stan u "školskoj zgradi" te da je prilikom renoviranja stana, koju izvodi tvrtka ili pojedinac iz Republike Mađarske, postojala indicija da troškove plaća treća osoba, odnosno poslovni subjekt koji se može dovesti u koliziju s radovima u Općini Goričan.

Povjerenstvo je dopisom broj 711-U-132-P-14/20-02-5 podnositelja pozvalo da prijavu dopuni s konkretnijim navodima i imenima te navede radnje i događaje za koje smatra da se mogu dovesti u vezu s prijavljenim dužnosnikom, kao i da daljnje navode potkrijepi relevantnom dokumentacijom.

U dopuni prijave koja je u Povjerenstvu zaprimljena pod brojem 711-U-482-P-14/20-03-5 podnositelj upućuje na netransparentnost rada Općinskog vijeća Općine Goričan i samog dužnosnika, koji navodno i ne obavlja dužnost općinskog načelnika, već je zaposlen na mjestu "referenta za obranu i zaštitu u Međimurje-plinu".

Podnositelj navodi kako je izvoditelj radova u stanu na adresi …………. (učiteljska zgrada) „nepoznata“ osoba iz Mađarske, dok je navodni izvoditelj radova sanitarnog čvora u Grobnoj kući Goričan „Režek graditeljstvo“, Zdenci 45 iz Cirkovljana, a da su se radovi odvijali istovremeno kada su obavljani radovi i u stanu dužnosnika.

Podnositelj postavlja pitanje je li trebala postojati izravna ponuda s dva člana kao svjedocima, ili provesti postupak javne nabave (do 100.000,00 kuna). Navodi i da je „Graditeljstvo Režek“ izvodilo radove unazad 7-8 godina na uređenju svlačionica u prostorijama Nogometnog kluba Goričan. Podnositelj traži da se provjere sve nekretnine navedenog dužnosnika, osobito upućujući na nekretnine u Republici Hrvatskoj i Mađarskoj.

Povjerenstvo je na 117. sjednici održanoj 26. veljače 2021. donijelo odluku da se postupak za odlučivanje o sukobu interesa protiv dužnosnika Marija Moharića, općinskog načelnika Općine Goričan, neće pokrenuti, s obzirom da iz navoda u prijavi, vezano za okolnost navodnih poslovnih odnosa između Općine Goričan i trgovačkog društva Graditeljstvo Režek d.o.o., ne proizlazi da je u postupanju navedenog dužnosnika došlo do moguće povrede odredbi ZSSI-a.

Povjerenstvo je sukladno članku 39. stavku 1. ZSSI-a o nepokretanju postupka izvijestilo podnositelja prijave koji je 30. ožujka 2021. dostavio podnesak koji svojim sadržajem predstavlja zahtjev za obnovu postupka. Navedeni podnesak zaprimljen je pod brojem: 711-U-1345-P-14-20/21-07-5.

U zahtjevu za obnovu postupka i dopunama zahtjeva iznose se detalji vezani za okolnost poslovnih odnosa između Općine Goričan i trgovačkog društva RE-GRA d.o.o. te je neanonimni prijavitelj u svojoj prijavi naveo pogrešan naziv trgovačkog društva, odnosno izvođač radova na izgradnji sanitarnog čvora u Grobnoj kudi Goričan nije Graditeljstvo Režek d.o.o., Cirkovljan, Zdenci 45, OIB: 85082169320. Izvođač radova je RE-GRA društvo s ograničenom odgovornošću za proizvodnju, trgovinu i usluge, OIB 41339014998, osoba ovlaštena za zastupanje: Slavko Režek.

U zahtjevu za obnovu predlaže se pribaviti cjelokupnu dokumentaciju vezano uz jednostavnu nabavu na izgradnji sanitarnog čvora u Grobnoj kući Goričan**,** troškovnik, zaprimljene ponude i račune od Općine Goričan i ponovno istražititi sve navode iz prvotne prijave.

U zahtjevu za obnovu napominje se da se radi se i o neuobičajenoj visokoj cijeni za navedene radove od 87.000,00 kn u kojoj je između ostalog cijena wc školjke 3.500,00 kn plus PDV, a kao razlog neuobičajeno visoke cijene navodi se da bi razlog mogao biti taj što su se radovi odvijali istovremeno kada su obavljani radovi i u stanu dužnosnika.

S obzirom da je podnositelj prijave Povjerenstvu dostavio nove činjenice o mogućem postojanju poslovnih odnosa između Općine Goričan i trgovačkog društva RE-GRA d.o.o. odnosno da postoji mogućnost da se upotrijebe novi dokazi koji bi sami ili u vezi s već izvedenim i upotrijebljenim dokazima mogli dovesti do drukčijeg rješenja da su te činjenice, odnosno dokazi bili izneseni, odnosno upotrijebljeni u prijašnjem postupku, ispunjene su pretpostavke za obnovu predmeta, te je Povjerenstvo na sjednici održanoj dana 13. travnja 2021. donijelo odluku Broj: 711-I-907-P-14-20/21-09-12 kojom se obnavlja postupak.

Povjerenstvo je dopisom od 01. lipnja 2021. godine dopisom broj : 711-I-962-P-14-20/21 -10-12 zatražilo od Općine Goričan očitovanje je li Općina Goričan za vrijeme mandata dužnosnika Marija Moharića, općinskog načelnika Općine Goričan, stupala u poslovne odnose s trgovačkim društvom RE-GRA d.o.o., Trg Svetog Leonarda , OIB: 41339014998, o kojoj vrsti poslovnih odnosa je riječ, kada su isti nastali, koja je ugovorena vrijednost istih te ovisno o ugovorenoj vrijednosti, je li proveden postupak javne ili jednostavne nabave.

Općina Goričan dostavila je uz dopis od dana 23.06.2021. podatke i presliku dokumentacije koja se odnosi na poslovne odnose koji su sklapani sa tvrtkom RE-GRA d.o.o. iz Preloga, Ulica kralja Zvonimira 18, OIB: 41339014998, za vrijeme mandata dužnosnika Maria Moharića, uz napomenu da je Općina Goričan sklapala poslovne odnose ranijih godina sa obrtom REGRA Režek Slavko, Donja 28, Cirkovljan, OIB: 93304228382, pa navodi se kako se prema potrebi može dostaviti i ta dokumentacija.

U dopisu se navodi da su s tvrtkom RE-GRA d.o.o., Ulica kralja Zvonimira 18, poslovni odnosi sklapani od 2016.godine i to u slijedećim predmetima:

- rekonstrukcija doma kulture u Goričanu (jednostavna nabava; 2016.godina, vrijednost ugovorenih radova: 327.443,75 kn sa PDV

- radovi na izradi nadstrešnice kod grobne kuće (jednostavna nabava; 2017.godina, vrijednost ugovorenih radova: 103.095,00 kn sa PDV

- nabava namještaja u sklopu projekta „Sustainable water tourism along Mura and Drava” INTERREG V Mađarska-Hrvatska; 2018.g., jednostavna nabava; vrijednost ugovorenih radova 109.625,00 kn sa PDV

- dobava i montaža konferencijskih stolica 17.750,00 kn (2018.g.)

- izvođenje radova na regionalnom turističkom centru u Goričanu, INTERREG V Mađarska Hrvatska; 2018.g. jednostavna nabava, vrijednost ugovorenih radova 532.106,25 kn sa PDV;

- sanacija krovišta na objektu na graničnom prijelazu Goričan; vrijednost radova 24.500,00 kn (2018.g.)

- izrada spomen ploče (2018.g.) vrijednost radova 5.000,00 kn

- građevinsko obrtnički radovi na uređenju sanitarnog čvora u mrtvačnici u Goričanu; 2019.g., - narudžbenica br. 25/2019; vrijednost radova 87.425,00 kn

Povjerenstvo je dopisom od 17. travnja 2023. godine dopisom broj: 711-I-704-P-14-20/23 -12-21 zatražilo od trgovačkog društva RE-GRA d.o.o. dostavu podataka je li to trgovačko društvo izvodilo radove za Marija Moharića, općinskog načelnika Općine Goričan ili je na drugi način dužnosnik angažirao to društvo u privatne svrhe, te ukoliko jeste o kojoj vrsti radova je riječ, kada su isti izvođeni, koja je ugovorena vrijednost istih te je li Mario Moharić podmirio račune za izvođenje radova tom trgovačkom društvu.

Trgovačko društvo RE-GRA d.o.o. se dopisom koji je u Povjerenstvu zaprimljen dana 05. svibnja 2023. očitovalo kako to društvo nije izvodilo radove za Marija Moharića te da nije bilo na bilo koji način angažirano u privatne svrhe od strane Marija Moharića, slijedom čega ne postoji takva dokumentacija.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Mario Moharić povodom obnašanja dužnosti općinskog načelnika Općine Goričan bio obvezan postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo, utvrđeno je da je dužnosnik Mario Moharić obnašao dužnost općinskog načelnika Općine Goričan mandatima 2013-2017. 2017-2021 te da je dužnost prestao obnašati 19.05.2021.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano

U svrhu provjere osnovanosti navoda iz zaprimljene prijave, Povjerenstvo je prikupilo podatke i dokumentaciju, kako bi utvrdilo ukazuju li okolnosti koje se navode u prijavi na moguću povredu odredbi ZSSI-a.

Na upit Povjerenstva trgovačko društvo RE-GRA d.o.o. se dopisom koji je u Povjerenstvu zaprimljen dana 05. svibnja 2023. očitovalo kako to društvo nije izvodilo radove za Marija Moharića te stoga Povjerenstvo nije utvrdilo okolnosti iz kojih bi proizlazila osobna ili interesna povezanost dužnosnika s navedenim trgovačkim društvom u kontekstu njegova odlučivanja o nastanku poslovnih odnosa Općine s tim društvom, slijedom čega Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnika došlo do moguće povrede odredbi ZSSI-a.

Slijedom navedenog donesena je odluka kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

**Dostaviti:**

1. Dužnosnik Mario Moharić, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana